Flemming Bonne (SF), 2010-05-04:
Kan ordføreren ikke være enig med mig i, at hvis vi virkelig skal have skabt nye job og forbedret vilkårene for landbruget, skal vi altså i gang med en større omstilling i forhold til helt andre typer af produkter, forædling af økologi osv.?
Det lægger det her lovforslag jo ikke op til.
For mig at se taler vi her om noget, som ikke engang er en redningspakke, for det strøs jo ud med bred hånd.
Det strøs ud til nogle af de store jordbrugere og landbrugere, som ikke lider nød.
Så skal vi til det igen.
Regeringen fremsætter et lovforslag, 6 dage før det skal førstebehandles i Folketinget.
Og de høringsberettigede parter modtager det, 7 hverdage før det skal førstebehandles.
Det sker, på trods af at hovedlinjerne i lovforslaget blev præsenteret allerede for ca. 3 måneder siden.
Det er ikke godt nok.
Men det bliver formentlig ikke fra hr. Møller, vi kommer til at høre nogen kritik denne gang.
For det vil typisk være A.P. Møller-Fonden, LEGO, prins Joachim og en række store jordbesiddere, bl.a. Skov- og Naturstyrelsen, som vil blive begunstiget ved regeringens lovforslag.
Derfor er regeringens bemærkninger om, at det skal sammentænkes med regeringens mange initiativer i forhold til Udkantsdanmark mildt sagt upræcise.
Men spørgsmålet er også, om det i virkeligheden vil betyde noget særligt for de gældsramte landmænd.
Vil det betyde noget, når provenuet spredes ud med let hånd over landbrug, gartneri og skovbrug?
Det er i hvert fald noget, vi vil forsøge at forske i i det kommende udvalgsarbejde.
Vi vil søge klarlagt, hvilke dele af landbruget der bliver tilgodeset med lovforslaget.
Vi vil også søge klarlagt, hvilke dele af Danmark der bliver tilgodeset med lovforslaget.
SF foreslår, at vi i stedet satser på at forhøje støtten til nye biogasanlæg med 20 øre pr. kilowatt-time frem til og med 2015, samtidig med at der gives statsgaranti for lån, at vi afsætter yderligere midler til omlægningsstøtte til økologi, og at vi afsætter midler til udvikling, markedsmodning og markedsføring af højkvalitetsfødevarer.
SF fremsatte for nogen tid siden nogle præcise bud på, hvordan vi kan skabe nye arbejdspladser inden for fødevareindustrien og i forbindelse med biogasanlæg frem for at give passive skattelettelser, som ingenting løser.
I SF mener vi, at der skal gives aktiv støtte, hvis man vil udvikle landbrugserhvervet, ikke bare til gavn for fremtidens landmænd, men også for klimaet og samfundsøkonomien.
Landbruget skal ligesom alle andre erhverv hele tiden inddrage innovation og nye tiltag for at sikre sin overlevelse.
Det er en nødvendighed i den globale virkelighed.
Det betyder omstillingsparathed og en tilpasning mod nye udviklingstendenser.
Lige præcis derfor vil vi styrke landbrugets rolle som leverandør af vedvarende energi.
Samtidig skal tilskyndelsen til økologisk landbrug styrkes til gavn for miljøet, men også for at sikre en fortsat kvalitetsudvikling af vores fødevarer.
Efterspørgslen efter økologiske varer stiger og stiger.
Selv i en krisetid som den, vi står i i øjeblikket, bliver de lidt dyrere økologiske varer i stigende omfang lagt ned i vores indkøbskurve.
Vi har altså her et marked i fortsat vækst.
Økologisk landbrug skal desuden udnyttes aktivt i forbindelse med beskyttelse af følsom natur.
Derfor skal økologien selvfølgelig styrkes yderligere.
Det bliver den ikke, hvis vi giver skattelettelser over en bred kam, som det er foreslået i lovforslaget.